S-161/2009

Mál þetta, sem dómtekið var í dag, er höfðað með ákæru 18. mars 2009 á hendur Þ-kvk-þgf Á-kvk-þgf, kt. 000000-0000, Ystaseli 21, Reykjavík

„fyrir umferðarlagabrot, fíkniefnabrot og brot á lögum um fullnustu refsinga

I.

með því að hafa, miðvikudaginn 3. desember 2008 haft í vörslu sinni og jafnframt reynt að smygla inn í fangelsið að Litla Hrauni, Eyrarbakka 0,93 g af amfetamíni, 0,71 g af kókaíni og 10 óþekktum lyfjatöflum, sem ákærða kom fyrir í pakkningum í leggöngum sínum, en fundust við líkamsleit á ákærðu, eftir að fíkniefnahundur hafði „merkt“ á ákærðu í fangelsinu.

Teljast brot ákærðu varða við 81. gr. laga um fullnustu refsinga nr. 49/2005 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

með því að hafa, síðdegis sama dag og frá greinir í ákærulið I, ekið bifreiðinni RP-544 vestur Eyrarbakkaveg við Óseyrarbrú í Árborg, svipt ökuréttindum og óhæf til að stjórna ökutækinu örugglega vegna áhrifa amfetamíns, metamfetamíns og tetrahýdrókannabínóls.

Telst brot ákærðu varða við 1. mgr. 48. gr. og 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

Þess er krafist, að ákærða verði dæmd til refsingar, til að sæta sviptingu ökuréttar, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006, til að sæta upptöku á framangreindum fíkniefnum (efnaskrá nr. 14959), en lagt var hald á greind fíkniefni samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, til að sæta upptöku á framangreindum töflum, sem haldlagðar voru ofangreint sinn, skv. 4. mgr. 48. gr. lyfjalaga nr. 93, 1994 og 2. mgr. 68. gr. lyfsölulaga nr. 30, 1963 og 1. mgr. 181. gr. tollalaga nr. 88, 2005 og til greiðslu alls sakarkostnaðar.“

Ákærða mætti við þingfestingu málsins og játaði brot sín greiðlega. Um málavexti vísast til ákæruskjals. Með játningu ákærðu og öðrum gögnum málsins telst sannað að hún hafi framið þau brot sem greinir í ákæru og eru þar réttilega færð til refsiákvæða. Ákærða hefur með háttseminni unnið sér til refsingar.

Samkvæmt sakavottorði sem liggur frammi í málinu var ákærðu, með dómi uppkveðnum 6. mars 2002, gert að sæta greiðslu 140.000 króna sektar og ökuréttarsviptingu í 1 ár vegna ölvunaraksturs. Þá var henni gert að sæta 160.000 króna sektargreiðslu og sviptingu ökuréttar í 2 ár vegna ölvunaraksturs með dómi uppkveðnum hinn 30. mars 2005. Loks var henni, hinn 17. apríl 2008, gert að sæta fangelsi í 45 daga og sæta sviptingu ökuréttar ævilangt fyrir akstur undir áhrifum fíkniefna og ölvunarakstur. Brot það sem ákærða hefur nú verið sakfelld fyrir samkvæmt ákærulið I var framið fyrir uppkvaðningu síðastgreinda dómsins og verður refsing ákærðu að því leyti ákveðin sem hegningarauki við refsingu samkvæmt þeim dómi. Að því virtu sem hér hefur verið rakið þykir refsing ákærðu hæfilega ákveðin fangelsi í 75 daga.

Áréttuð er ævilöng ökuréttarsvipting ákærðu.

Upptæk eru gerð 0,93 g af amfetamíni, 0,71 g af kókaíni og 10 óþekktar lyfjatöflur.

Ákærða greiði 173.618 krónur í útlagðan sakarkostnað og þóknun skipaðs verjanda síns, Ó-kk-ef S-kk-ef hrl., 53.784 krónur að meðtöldum virðisaukaskatti.

Á-kk-nf M-kk-nf héraðsdómari, kveður upp dóm þennan.

D ó m s o r ð :

Ákærða, Þ-kvk-nf Á-kvk-nf, sæti fangelsi í 75 daga.

Ákærða er svipt ökurétti ævilangt.

Upptæk eru gerð 0,93 g af amfetamíni, 0,71 g af kókaíni og 10 óþekktar lyfjatöflur.

Ákærða greiði 173.618 krónur í útlagðan sakarkostnað og þóknun skipaðs verjanda síns, Ó-kk-ef S-kk-ef hrl., 53.784 krónur að meðtöldum virðisaukaskatti.

Á-kk-nf M-kk-nf